# Adgang til håndtering af samfundskritiske it-installationer

Vores digitale infrastruktur og digitale tjenester er helt afgørende for vores samfund. I disse dage hvor Covid19 har tvunget mange af os til at arbejde hjemmefra, er den om muligt endnu vigtigere.

Men den digitale infrastruktur passer ikke sig selv. En lang række virksomheder arbejder dagligt med at sikre drift, vedligeholdelse og fortsat udvikling af vores samfundskritiske og afgørende it-infrastruktur. Det er altafgørende at disse virksomheder fortsat har mulighed for at opretholde dette vigtige arbejde – også i tilfælde af en eskalering af situationen og et eventuelt udgangsforbud.

De fleste medarbejdere i it- og telesektoren vil have mulighed for at passe deres arbejde hjemmefra, men der vil også være udvalgte grupper, som vil være nødt til at være tilstede på kritiske og afgørende installationer, eksempelvis datacentre. Det er blandt andet teknikere og vagter, som overvåger og vedligeholder installationerne. Men det omfatter også udkørende folk, som bl.a. servicerer it-infrastruktur lokalt hos vitale virksomheder som hospitaler, apoteker, fødevarevirksomheder mv.

Vi ønsker at gøre opmærksom på vigtigheden af, at disse udvalgte medarbejdergrupper fortsat skal kunne bevæge sig frit på it-anlæg og kontorer/lokationer i Danmark, også i tilfælde af et eventuelt udgangsforbud. Om muligt ville vores medlemmer gerne være i stand til at bekræfte over for deres offentlige såvel som private kunder, at dette vil være tilfældet. Vi stiller naturligvis gerne op til dialog herom.

Med støtte fra TI, Telekommunikationsindustrien, og på vegne af IT-Branchens medlemmer, deriblandt NNIT, Sentia, Sopra Steria, ATOS, T-Systems, Fujitsu, DXC, EG, Digiplex, Interxion, E-Nettet, Global Connect, Microsoft.

Natasha Friis Saxberg

Adm. direktør, IT-Branchen